**Hogy látják a városlakók?**

**Konfliktusok Ózdon**

Idézetgyűjtemény

szerk: Osváth Andrea

**A kutatás célja**

Ebben a tanulmányban az újabb interjúk ill. fókuszcsoportos vizsgálatok eredményeit mutatom be, elsősorban az interjúalanyok véleménye alapján összeállított idézetgyűjtemény révén.

A kutatás célja Ózd város társadalmi és gazdasági környezetének komplex felmérése, elemzése és értékelése, a konfliktusok feltérképezése Ózd városában. A kutatáshoz kérdőíves felmérést, mélyinterjúkat és fókuszcsoportos vizsgálatokat végeztünk a városban, melyekben a város véleményvezéreit, vezetőit, a kulturális élet és az oktatás, a szociális szféra, a magánszektor szereplőit kérdeztük a fenti kérdésekről. A konfliktusok tipizálásánál Csizmadia (2014) tipológiájából indultunk ki. Csizmadia a konfliktusokról az individuális szinttől egészen a makroszintig ad áttekintést, a demográfiai, a társas, a munkaerő-piaci, területi valamint a hatalmi dimenziók mentén.

Ennek megfelelően a kutatás során az alábbi konfliktus-típusokra kérdeztünk rá:

- magánéleti, családi

- baráti

- munkahelyi, vezető – beosztott, munkavégzés, jövedelem

- oktatással kapcsolatos

- egészségüggyel kapcsolatos

- etnikai jellegű

- vallási jellegű

- ez életkori különbségekből fakadó

- a nemi különbségekből fakadó

- deviancia miatti: drog, alkohol, bűnözés (erőszak, lopás…)

- szomszédokkal kapcsolatos

- politikai, képviseleti, hatalmi, jogi (per)

- vállalkozás, beruházással kapcsolatos

- globalizáció, migráció, környezetszennyezés, háború

E konfliktusok feltárása révén azt reméljük, hogy az eredmények egyfajta látleletét adják a településen élők életének, az itt élők perspektíváinak, de bepillantást engednek a település jelenébe, múltjába és prognosztizálhatják a jövőjét is.

A kvalitatív kutatások eredményei Ózdon

Ózd városában a legnagyobb problémát - a kvalitatív és a kvantitatív kutatások egyaránt ezt jelzik -, a város lakosságának nagyarányú és intenzív lefolyású csökkenése adja: Kevés beruházás, kevés munkahely, a fiatalok elvándorlása jelenti elsősorban.

Az interjúalanyok ill. a fókuszcsoportban résztvevők mindegyike elégedetlen a város jövőképével, a legnagyobb problémának a munkahelyek hiányát (ezzel analógiában a befektetők hiányát), az elvándorlást, a közösségi élet, a szórakozási lehetőségek korlátozottságát látják. Az etnikai konfliktusok kapcsán nagyon széles spektrumú véleményeket fogalmaztak meg az interjúalanyok, de jellemzően inkább nem érzik súlyos konfliktusnak ezt a területet.

Magánéleti szintű konfliktust nehezen vagy egyáltalán nem fogalmaztak meg, akik beszéltek erről, azt mondták, jelenleg nincs ilyen, de a legnehezebben kezelhető konfliktusként a családon belüli, betegségből adódó konfliktust említették. A szociális szférában és az önkormányzatnál dolgozók közül megfogalmaztak néhány munkahelyi konfliktust is.

 A kvalitatív kutatás eredményeit az interjúvázlat szempontjainak bemutatásával, az adott szempontokhoz kapcsolódó válaszok idézésével mutatom be (Gyukits: 2018).

Az elvándorlás legfőbb okai: Munkahelyek, befektetők és szakemberek hiánya a városban – a legnagyobb konfliktus-forrás

*„A vállalkozói lét nagyon bizonytalan. Vállalkozások jönnek, szűnnek meg. Maguknak kell a munkát megteremteni. Gomba módra szaporodnak a vállalkozások, de ugyanolyan gyorsan el is tűnnek.”*

*„A legnagyobb konfliktus : az elvándorlás. (*Mi lehetne az, ami itt tarthatóvá tenné a fiatalokat?) *Munka és megbecsült bérezés, semmi más.”*

*„A hátrányos helyzetű családok száma egyre nagyobb*. (Miért?) *Akinek van lehetősége, ha tehetik, elmennek.* (Mennyire segítik a családok ezt? Pl. iskoláztatással?) *Az iskoláztatási lehetőségek végesek. Főleg, ha tehetséges gyerekről van szó, aki továbbtanulna. A közvélekedés is arról szól, hogy nagyvárosi iskola jobb, jobbak a tanárok. Ezt nem látom igaznak. Jók itt is a tanárok. Persze ott vannak csúcsiskolák. De azért elmenni, hogy ott járjon, ne itt. Ennek nincs értelme. Akkor jobb lenne, ha a családot összetartanák. Ha valami nagyon speciális érdeklődése van a gyereknek, akkor érdemes máshová menni. A lányom is elment Egerbe, mert versenysportot űzött, és ott volt erre lehetőség.”*

 Az elvándorlás legfőbb oka a munkahelyek, a szakemberek hiánya: Az interjúalanyok egy, a befektetők hiányához, az elvándorlás okaihoz kapcsolódó okot is megfogalmaztak, többen ezt a konfliktust jelölték a legnagyobbnak a településen: **hiányzik a** **politikai egységben gondolkodás** a városban.

*„A pártpolitikai konfliktusok folyamatosak. Az országgyűlési választáson a fidesz magasan győzött a városban is. Nem világos, hogy ez valóban arról szól-e, hogy fideszes vezetőt akarnak az itt lakók, vagy elégedetlenek a jobbikos városvezetéssel. Inkább az utóbbiról van szó. A környékbeli településeken fideszes polgármesterek vannak, akik nincsenek jóban a város jobbikos polgármesterével. Bár a szolgáltatásokat kistérségi szervezésben végzik, de a decemberi társulási ülésre egyikük sem jött el. A városban a baloldal gyenge, bár 2010 előtt baloldali városvezetés volt, most nem tudtak kiállítani olyan jelöltet, akire a többség igent mondott volna.”*

*„A városvezetés nem olyan, mint az országos vezetés. Ez okoz konfliktust. Ezeket csúnyán kezelik. Sok dolog van, ami a politikai csatározások áldozatává válik. Például kié a jó ügy, azután elvész az ügy. Sok esetben a politikai karrierépítés fontosabb, mint a város érdeke. Például a pályázatoknál, van olyan, amit jobb lett volna elnyerni, de politikai döntés a támogatás. (Régebbi tapasztalatokat említek: az önkormányzatokban nagykoalíció volt) Ez itt nem volt, itt háború volt korábban is. Az éppen aktuális vezetést igyekeztek lejáratni, és nem támogatták vagy kritizálják a javaslatokat.*

*Jobbikos a polgármester, de vannak támogatói. Megvan a többsége.”*

*„Az intézmény és a városvezetés között nincs* (ti.konfliktus)*. Szerencsés vagyok, 2004-től vagyok, akkor MSZP-s városvezetés, utána Fideszes, most Jobbikos, végigéltem mindent. A szakmaiság mentén haladok vezetőként, lehetőség szerint biztosítják a költségvetési kereteket, elvonás nincs, működtetni akarja ezt az intézményrendszert, büszke rá, hogy így működik. A feltételek még jobbá tételében van egy konfrontálódás.*

*Számunkra is nehézséget okoz, hogy más politikai platformot képvisel a városvezetés és mást az országgyűlési képviselő. Ugyanakkor pl. a kultúra napján meg tudjuk oldani, hogy a program elején az országgyűlési képviselő mondott beszédet és a program végén a PM. Legalább egy békés sziget kell, és mi lenne az, ha nem a kultúra?” – megvalósítjuk.”*

A kulturális programok, szórakozási lehetőségek hiánya a városban, mint konfliktus-forrás

*„Kevés az a hely, ahol közösségi élet szerveződhetne a városban. Sok éves zárva tartás után újra nyitották a mozit, „de csak hetente háromszor vetítenek filmet, és nagyon kevés film mozog a palettán”*.

*„A szépen felújított Olvasó, ami a kulturális, közösségi élet központja Ózdon, „sokféle rendezvényt szervez, de ezek meg sem közelítik a kazincbarcikai Color-fesztivált! Több napos rendezvénysorozatot is elbírna a város, de ha van is szabadtéri rendezvény, én is, a fiatalok is kétszer meggondoljuk, hogy elmenjünk-e, a nézőközönség miatt. … A fiatalok a Rióba – ez egy diszkó – vagy a Monster Beachbe járnak (szórakozóhely), nekik van lehetőségük legalább, ott jól érzik magukat. …*

*A MANDA nagyszerű hely, az ózdi civil szerveződések találkozóhelye, az általuk szervezett jótékonysági bálokat is itt tartják. …”*

*„Az elvándorlás igen, nagy probléma, de van egy összetartó közösség. Idősebb korosztály, sok nyugdíjas közösség működik, minőségi időt töltenek itt* (ti. ÓMI)*: néptánc, torna, jóga és még számtalan közösségi programjuk van.*

*A fiatalok ugyan elmennek, de olyan mély szövetségek, közösségi élményeken alapuló élmények jönnek létre, amik egy életre szólóak. A diákok legtöbbje húzza pénteken a bőröndjét és egyenesen az Olvasóba jön az állomásról. Hazajönnek próbálni, és ez nem másért történik, csakis azokért a baráti, közösségi szálakért, amelyek olyan mélyek, hogy eszükbe sem jut, hogy ne itthon töltsék a hétvégéjüket. Annyira tudnak egymásnak örülni, együtt érezni mások bánatában. … A HACS – Helyi Közösségek Programja – ez egy jó lehetőség, de csepp a tengerben. Horrorisztikus pénzekért jönnek az előadók. Ez egy nagy ellentét a főváros és a vidék között. Ez az épület is arra jött létre eredetileg, hogy közösségeket támogasson (gyári közösségeket). Amikor bejöttek a művészeti iskolák, akkor támogatást kaptunk, de amikor csökkent a normatíva, akkor a közösségek visszajöttek hozzánk. … Nem a színházakat kellene támogatni, hanem bennünket, hogy komoly produkciókat is meg tudjunk hívni, ne csak „ajtó-csapkodósokat”. Mert az ózdi ember semmivel sem hülyébb, mint a fővárosi.”*

„*Vannak ugyan a közösségi élet erősítésére, a kisebb-nagyobb, különböző céllal létrejövő csoportok fennmaradására vonatkozó kezdeményezések, de ezek kevésnek bizonyulnak ahhoz, hogy közösség megtartó ill. a városban maradást célzó erejük legyen.*

*A városban működő civilszervezetek próbálnak különböző programokat, bálokat, vásárokat tartani, aminek ugyancsak van közösségfejlesztő hatása, de csak nagyon szűk az a közeg, aki részt vesz ezeken a rendezvényeke. A közösség összetartása nagyon nehéz azon a településen, ahol nincs munka, nincsenek beruházások, a városnak nagy a folyószámlahitel-állománya, a helyi adóbevétel 300 millió Ft-tal kevesebb, mint tavaly volt”* – mondja F.E., nevelőszülői tanácsadó.

*„A városon belül sem működnek jól a kapcsolati hálók, a szociális szférában különösen nem,*

*nem vagyunk meghívva a gyermekjóléti konferenciákra sem.”*

A szociális ellátás nehézségei, az egészségügy helyzete

*„A legfontosabb konfliktusforrás az alacsony bérezés, ami a családokban is konfliktusokat okoz. Az intézményben mindenki a minimálbért keresi. Én a közalkalmazotti bértábla G osztályába tartozom, a garantált bérminimumot sem éri el a fizetésem, ki kellett egészíteni 3335 forinttal. 28 év munkaviszony, főiskolai végzettség mellett 180500 forint a bruttó fizetésem. Ehhez jön a 110000 forint ágazati pótlék és a 10000 forint vezetői pótlék. 100 ezerrel keresek többet, mint a kezdő gondozónő, miközben 24 órás szolgálatban vagyok. Bármi történik, azonnal engem hívnak, éjjel is. Mi látjuk el a szociális ellátáson kívül az egészségügyi alapellátást. Nincs orvos, Miskolcról vagy Egerből jönnek át szakorvosok egy-egy napra, például a bőrgyógyász pár órára. A város lakosságszáma 30 ezer, és ehhez jönnek a környékbeli települések. Felszaporodott a városban a bőrrákos esetek száma, ez viszi a prímet. Nincs szűrés.*

*…*

*Az orvoshiány a legnagyobb* (ti. probléma)*: két háziorvosi praxis üres, nem tudják betölteni. Gyermekorvosi praxist sem tudják biztosítani, csak helyettesítéssel. Gond az ügyelet ellátása. Pedig megbízási díjjal látják el az orvosok, amit az önkormányzat fizet és nem kevés.”*

*„Szerintem jó a helyzet az egészségügyben a városban. A félelmek inkább arról szólnak, hogy nagy baj, ha az ember megbetegszik. Nyilván baj van a finanszírozással, a legjobbak elmennek. Ez országos probléma.”*

Munkahelyi konfliktusok

*„A vezető személyiségén múlik, hogy vannak-e az intézményben konfliktusok a beosztottakkal. A beosztottak közötti konfliktusokat is a vezetőnek kell kezelnie. Nem jellemző a szociális intézményekben. Ami probléma, az a hozzátartozókkal való gyakori konfliktus. Jobban tudják, hogy kellene a hozzátartozót szolgálni, túlzottak az elvárásaik. A házi segítségnyújtásban és a bentlakásos intézményekben ellátható feladatokat 2016 óta előírja az 1/2000-es (szscsm) rendelet. Több nem fér bele, és gyakran nem fér bele, amire a kliensnek szüksége lenne. 2016 előtt rugalmasabb volt, jobban igazodott az egyén szükségleteihez. Nem a kliens, hanem a minisztérium szempontjai szerint szabták meg a szolgáltatási lehetőségeket, és a megadott időbe nem fér bele több. A finanszírozás minimalizálása volt a legfontosabb. A gondozónők sem szívesen mondanak nemet. A bentlakásos intézményekben a konfliktusok többfélék: melyik szobában lakjon, kivel. Ezeket az elvárásokat nincs módjuk kielégíteni. Ott tudják a beköltözőt elhelyezni, ahol üresedés van. A gondozási díj körül is kialakulnak konfliktusok: 100 forint óránként. Ha valaki sokallja, ajánlják az egyházi szolgáltatót, ahol nem kell fizetni. Az állami szolgáltatóban viszont jobban megbíznak az idősek, szakszerűbb.”*

(Mi okozza a legnagyobb konfliktust a munkahelyen?) *„A bér ill. a munkaidő. Amikor elhagyta a látogató a házat, akkor megyünk el innen: szombat-vasárnap, este, munkaidő keretben dolgozunk, 3 hónapos intervallumban. Első a család, de utána rögtön a munka van. … Minden program csapatmunkát igényel a legapróbb részletekig. A legjellemzőbb konfliktus az intézményben: egymás munkájának méricskélése, stílusbeli különbségekből adódó konfliktusok.*

(Feloldása?) *„így lesz, mert ezt mondom. Egyre gyakrabban mondom: „Újratervezés”.*

Etnikai konfliktusok

*„Nem erősek az etnikai ellentétek. Vannak településrészek, ahol a cigányok lelakják, szétszedik, elbontják a házakat. Van, ahol a probléma halmozottan jelentkezik. Nem cigányoznak. (?) Sokat van kint terepen. A gyűlölködés elmúlt. Az már felháborító, hogy lopják az áramot, és főleg az haragszik, akitől lopják. A kollégáim között is vannak cigány származásúak.”*

*„Igazából azt gondolom, hogy a legnagyobb kisebbség vagy nemzetiség, a cigánysággal való együttélésünk itt Ózdon, ez példaértékű lehet országosan is, hiszen nincs olyan az elmúlt 10-20 évre visszagondolva, nem nagyon van olyan konfliktus, olyan probléma, olyan helyzet, olyan bűncselekmény, amely mondjuk etnikai alapon szerveződött volna. És azt gondolom, hogy itt élünk együtt más városokból hozzánk érkezők, és a mélyszegénységben, hátrányos helyzetben élő tömegeket az utcánkon, a mindennapokon megtapasztaló emberek csodálkoznak azon, hogy ilyen van. Ezt a mélyszegénységet a magyar társadalom beazonosítja a cigányokkal nagyon könnyen, holott nemcsak a cigányok élnek mélyszegénységben azokon a szegregált telepeken, ahol azt gondoljuk, hogy cigánytelepek. Ha oda elmegyünk, akkor fogunk nem cigány nemzetiségű barátainkkal is találkozni. Én azt szoktam mondani, és használom is ezt a fogalmat, hogy amikor a cigányságról beszélünk, azt szoktam kiemelni, hogy a „jó cigányai”, merthogy nem érdemlik meg, hogy cigányozzuk őket. Lehet, hogy ez abból is adódik, hogy én a társadalmi felzárkózás szakpolitikának vezettem a háttérintézményét öt és fél éven keresztül Miskolcon, és egészen másféle módon tudok közelíteni. Meg vannak olyan tapasztalataim, amik abba az irányba mutatnak, hogy erről így kell vagy így érdemes gondolkodni, mint ahogy nem tudom én, hogyha valakit kirabolnak az utcán, akkor elsősorban rablóról beszélünk, aki rablást követ el, és teljesen mindegy, hogy most barna vagy kék szeme volt. Tehát ilyenfajta konfliktust én a városban nem érzékelek. Persze vannak, akik ezt a kártyát mindig előhúzzák. Önmagában azok, akik mélyszegénységben élnek, vagy szegregátumban élnek, a szegregáció fogalmi meghatározásánál mindig előkerül az is, hogy a családban, vagy a szegregátumban élők többségében alacsony iskolai végzettségűek vannak. Én úgy szoktam fogalmazni, hogy az alacsonyabban szofisztikált állampolgárainkat persze sok-sok módon meg lehet vezetni, és vannak, akik ezt különböző módon ki is használják, itt az uzsorásokra lehet gondolni. Vagy akár arra, most közel voltak a választások, és valamelyik politikai erő próbál meg csoportokat beazonosítani, és a csoportokat valamilyen módon rávenni arra, hogy a szavazatukat nekik adják. Tehát hogy ebben ilyen helyzetek vannak a mi városunkban is. De szerintem ez máshol is így van, más városokban is. …*

*Van egy szokásrendszer, egy megszokott életünk, és ez a megszokott életünk ez ilyen. Persze sok esetben az ő hátrányukra is szolgál ez a megszokás rendszer. gondolok arra, amikor mondjuk azt lehet hallani, látni, tapasztalni, hogy mondjuk akik azon a területen dolgoznak például a rendőrségen, ahol azért a mélyszegénység miatt a mindennapokban velük találkoznak, nem biztos, hogy ugyanúgy kezelik ezeket a helyzeteket, mint hogyha máshol vagy mással történik mindez. Csak mi nem ezt a részét éljük meg, nekünk nincs szükségünk hátrány kompenzációra, és nem is tudjuk fogalmilag ezt így sokszor értékelni, csak ha egy kicsit belegondolunk. Tehát ilyen konfliktust nem gondolok*.*”*

(Etnikai konfliktus?) *„Az van. Sok a cigány. Ezt egyik fél sem tudja jól kezelni. Sem a cigányok nem tudnak integrálódni, de a másik félben is van egy ösztönös gyűlölködés. Ez az etnikai probléma inkább nő, mert a cigányoknál nagy a szaporulat. Ezt a kormánynak kellene megoldania, mi hiába igyekszünk. Amíg meg lehet élni 6-8 gyerekből, addig ez nem fog megváltozni.* (Tényleg meg lehet élni 6-8 gyerekből?) *Ahogy ők akarnak élni, úgy meg lehet élni. A gyerekszületést támogatni kell, mert egyre kevesebb gyerek születik. De ezek a családok nem látnak más lehetőséget, mert nem kapnak munkát – legalábbis gondoljuk azt, hogy akarnak dolgozni, de nem kap munkát -, akkor ezt tartják a kiútnak. Így az történik, hogy egyre növekszik a nem dolgozó réteg, mert mintakövetés van, és nem lát dolgozó embert maga körül. Az óvodák is hiába erőlködnek. …*

(kertvárosi részben laknak) *Jóban vagyunk a szomszédokkal. Az előbb említett problémák itt is megjelennek. A cigány családok problémája hoz magával szomszédsági problémát is. Ha beköltözik egy cigánycsalád a lakótelepre, akkor elértéktelenednek a lakások, és behoz egy idegen életformát. Korábban a város szélén laktak, de egyre inkább bejönnek a városközpontba. Nagyon alacsonyak a lakásárak. Ha valaki elköltözik, akkor bárkinek eladja a lakást, annyiért, amennyiért…”*

Generációs konfliktusok

*„Idősek és fiatalok között vannak ellentétek a gyerekek viselkedése miatt. „Bezzeg az én időmben…” mondják. A parkolóban például, ahogy viselkednek a gyerekek.”*

Jövőkép- Lehetséges kiutak

*„A Sajóvárkonyi Általános Iskolában ill. délutánonként az ÉRÁK-ban, a felnőttképzési program keretében tanítok, emellett Hangonyban önkormányzati tanácsadóként dolgozom és két vállalkozást is viszek. Képzettségemet tekintve gépészmérnök vagyok. Délelőtt a gyerekekkel, délután a szüleikkel vagyok. Szeretethiány van ezeknél a gyerekeknél, szinte nincs olyan délután, amikor jövök el a suliból, hogy valamelyik gyerek utánam ne szólna, hogy hazajöhet-e velem?*

*… A család szentségét kellene rendbe tenni, nincs összetartás, szeretet. Ha nincs erős család, akkor minden elvész. …”- mondja. Vállalkozóként, a korábbi önkormányzatban tanácsadóként, egy önkormányzati cég vezetőjeként is dolgozott, többféle vállalkozást – csemetefa ültetés, levendula-mező – indított ebben a minőségében, de a jelenlegi vezetés már nem tartott igényt a munkájára. Arra a kérdésre, hogy ha nem érzi jól magát Ózdon, miért nem költözik el a városból, azt felelte, hogy három gyermekes családapaként, az ingatlanok rendkívül alacsony ára miatt - „eladhatatlanok az ingatlanok” -, kilátása sincs, hogy elköltözzön innen, pedig „élhetetlen a város, A gyerekeim már mind Egerben tanulnak. Utálkozás van a városban. … Jövőkép? Ózdnak vége.”*

(Azonban az interjúalany mégis tanít, a család szentségének újrateremtésében látja az egyedüli kiutat a város fejlődése, a közösség építése tekintetésben.)

*Két milliárd forintból, kettő, ami a magyar kormánynak egy köhögés, tehát két milliárd forintból lehetne szerintem Ózdon csodát tenni. Ezt mondtam is neked. Én körülbelül 300 lakást felvásárolnék Ózdon rögtön, mind a magyar kormánynak a tulajdonába lenne, amiről már beszéltünk, csinálnék Ózdról egy demó filmet, kimennék Kárpátaljára, Erdélybe, és behoznék 300 színtiszta magyar családot. Ezt mondtam is Andinak, hogy van, aki ezt kiröhögte, van, aki azt mondta, hogy ez az évszázad ötlete, és nekem senki nem mondja azt, hogy nem. De. Bejönnének. Hiába mondják a sok hülyeséget. Ukrajnába havonta 50 ezer forintot keres egy villanyszerelő, Ózdon meg 150-et vagy 180-at, tehát négyszer annyit keresne, mint otthon. Biztos, hogy lenne 300 család, aki bejönne. Az rögtön 2000 színtiszta magyar. Tudom, hogy nem 15 ezer, mint ami volt, de rögtön lenne itt plusz kétezer ember. És ez egy folyamat, és ne mondja azt senki, hogy már másnap menne tovább Angliába. Nem menne tovább. Úgyhogy én ezt látnám egyszer egy megoldásnak. Minden lakás a magyar állam tulajdonában maradna, megkapnák a lakáskulcsot, fizetni kellene a rezsit, aztán Ózdon helyezkedjen el. Ezt látom, és 2 milliárd forinttal meg lehetne oldani. Ennek a magyar kormány is így örülne, hidd el nekem, nem kéne Ózdba 100 milliárdot tenni, csak ezt valakinek fel kéne fent vezetni normálisan. Ez egy járható út egyszer, én szerintem. A másik: kormányszinten kell egy beruházás, mert addig nem lesz elmozdulás itt. A harmadik dolog, arról is beszéltünk: turisztika, kultúra. Össze kell fogni, csomagokat kell csinálni, aztán külső embereket kell idehozni, hogy jöjjön külső pénz a városba, mert amíg csak ez a pénz forog körbe-körbe, addig nem lesz elmozdulás. Azt kell elérni, hogy négy-öt turistabusz jöjjön hetente Ózdra. Persze ezt is meg lehetne csinálni. Össze kell ülni itt a vendéglátóknak, a Hotel Ózdnak, hogy gyerekek, idejön csütörtöktől vasárnapig, elvisszük Szilvásra, Aggtelekre, Egerszalókra, csak itt van Ózdon este, ide visszahozzák. Valahogy, el kéne indulni, mert amíg ez nem lesz, addig Ózd nem lesz rajta a térképen.*

(Mi kell ehhez?) *Kell egy csapat. Ehhez kell egy csapat, amíg ez nem lesz, addig csak Ózdon fog forogni ugyanaz a pénz körbe-körbe. Az emberek megöregszenek, itt maradnak a nyugdíjasok, és fogy a népesség, addig csak ez lesz. Így van? Én ezt így látom.*

Összefoglalóan azt mondhatjuk, hogy az interjúalanyok - az említett nehézségek ellenére - büszkék a városukra, annak környezetére, régebbi gazdasági szerepére. Aki a városban marad, a nehézségek ellenére is szeret ott élni, ragaszkodik a kellemes természeti környezethez, de aggódik a fiatalabb generációk visszatérési hajlandóságának hiánya, az egyre csökkenő népességszám miatt.

A településen a legnagyobb konfliktusként az elvándorlást, a lakosságszám drasztikus csökkenését, a munkahelyek hiányát, a befektetések, befektetők hiányát élik meg az emberek. E konfliktusok feltárása egyfajta látleletét adja a településen élők életének, perspektíváinak, de bepillantást engednek a település jelenébe, múltjába és prognosztizálhatja a jövőképét is.

**Felhasznált források:**

Atkinson, R. L. et al.: *Pszichológia*, Osiris, Budapest, 1994, 15. Fejezet (422-449. o.)

Bolton, R. (1978): *A kommunikáció művészete*, Bp., Cascade ISBN: 963-8573-0-2 14. fejezet

Boulding, K. (1962): *Conflict and Defense*. New York, Harper and Row

Christopher Moore (1996) *The Mediation Process: practical strategies for resolving conflict.*

San Francisco: Jossey-Bass Publishers

Csizmadia Zoltán (2014): *A társadalmi konfliktusok kutatásának elméleti megalapozása – új nézőpontok és kutatási irányok* in: <http://www.matud.iif.hu/2014/11/08.htm>

*Egészségpszichológia a gyakorlatban* Szerk.: Kállai János, Varga József, Oláh Attila; Medicina Könyvkiadó Zrt., Budapest, 2007. 239-278.o.

Gyukits György (2018): *A kvalitatív szociológiai kutatási módszerekről szubjektíven,*  in: Szellem és tudomány, 2018/1 szám, 76-108. o.

Mastenbroek, Willem F. G. (1991): *Konfliktusmenedzsment és szervezetfejlesztés*. Közgazdasági és Jogi Könyvkiadó

Oláh A. : *Érzelmek, megküzdés és optimális élmény*, Trefort Kiadó, Budapest, 2005. 74- 112. o.

Rahim, M. A. (2001) *Manging conflict in organizations*, Quorum, Westport, Connecticut.

Sass, J.: *A munkahelyi stressz és a stressz kezelése* In: Alkalmazott pszichológia (Szerk: Forgács A.) BCE Gazdálkodástudományi Kar, Bp. 2009. 199- 234.o.

Ternovszky Ferenc (2000): *Nemzetközi vezetési és szervezési ismeretek*. Szókratész Külgazdasági Akadémia, Budapest.

Wagner János (2001): *Konfliktuskezelés a szervezetben*. In: Klein Sándor (2001): Vezetés és szervezetpszichológia. SHL Hungary Kft., Budapest, 509-534.

Interjúk és fókuszcsoportos vizsgálat Ózdon - 2018-2019 Dr. Kozma Judit és Dr. Osváth Andrea